แบงก์ปรับตัวรับอี-วอลเล็ต
พัฒนาบัญชีเงินฝากเป็นกระเป๋าเงินอิเล็กทรอนิกส์ ดึงลูกค้ายุคดิจิทัลใช้บริการ
6 พ.ค. 2560

พัฒนาบัญชีเงินฝากเป็นกระเป๋าเงินอิเล็กทรอนิกส์ ดึงลูกค้ายุคดิจิทัลใช้บริการโพสต์ทูเดย์ - ไทยพาณิชย์หนุน ธปท.จัดระเบียบอี-วอลเล็ต เล็งพัฒนาบัญชีแบงก์ให้เป็นอี-วอลเล็ตดึงลูกค้ายุคดิจิทัล แย้มเริ่มเห็นครึ่งปีหลังนายอารักษ์ สุธีวงศ์ รองผู้จัดการใหญ่อาวุโส ธนาคารไทยพาณิชย์ เปิดเผยว่า หากธนาคารแห่งประเทศไทย (ธปท.) มีการดำเนินการจัดระบบอี-วอลเล็ตใหม่จริงๆ น่าจะเป็นประโยชน์กับธุรกิจในภาพรวม เพราะโครงสร้างพื้นฐาน หรือเนชั่นแนล อี-เพย์เมนต์พร้อมและตั้งใจจะรองรับไอดีอื่นๆ เข้ามาอยู่แล้วในระยะยาว แต่ที่เริ่มนำร่องใช้ไอดีบัตรประชาชนและเบอร์โทรศัพท์มือถือก่อน เพราะคนส่วนใหญ่ใช้และมีความพร้อม ฉะนั้น ถ้าทำอี-วอลเล็ตไอดี ก็อาจเห็นบริการใหม่ๆ เข้ามาอยู่ในอี-วอลเล็ตได้ เช่น คอมมอนทิคเก็ต บริษัทมือถือ ฯลฯ ทำให้ต่อไปจะไม่เห็นการผูกไอดีกับเฉพาะบัญชีธนาคารเท่านั้น เพราะบัญชีธนาคารกับอี-วอลเล็ตมีสถานะใกล้กัน ใส่เงินไว้แต่อี-วอลเล็ตไม่มีดอกเบี้ยให้“อี-วอลเล็ตตอบโจทย์กลุ่มที่ไม่มีบัญชีธนาคาร รวมไปถึงบัตรเติมเงินต่างๆ คอมมอนทิคเก็ต บัตรแรบบิท ก็เข้ามาอยู่ในระบบนี้ได้ เพิ่มโอกาสที่จะเป็นระบบการชำระเงินทางอิเล็กทรอนิกส์มากขึ้น ในภาพรวมผมว่าเป็นสิ่งที่ดี เพียงแต่ต้องหาวิธีบริหารจัดการให้ดี เอาอี-วอลเล็ตเข้ามาอยู่ในระบบ ถ้าจัดการไม่สับสน น่าจะเป็นสิ่งที่ดี” นายอารักษ์ กล่าวทั้งนี้ ในส่วนของธนาคารต้องเตรียมให้บริการที่มีลักษณะคล้ายกับอี-วอลเล็ตออกมาเช่นเดียวกัน โดยใช้บัญชีแบงก์เป็นอี-วอลเล็ต เป็นผลิตภัณฑ์อี-วอลเล็ตอีกแบบเพื่อเป็นทางเลือกให้กับลูกค้าที่จะผูกกับรายจ่ายอื่นๆ ได้ ซึ่งธนาคารเริ่มพัฒนาบ้างแล้ว คาดว่าครึ่งหลังปีนี้จะมีโมบายแบงก์กิ้งที่เป็นไลฟ์สไตล์แพลตฟอร์มที่ตอบโจทย์ลูกค้ายุคดิจิทัลด้วย“แบงก์คงต้องออกอี-วอลเล็ตเหมือนกัน เพื่อให้บริการการชำระเงินที่สะดวกขึ้น ใช้ตัวนี้ของแบงก์เอาไปแตะผ่านขึ้นรถไฟฟ้าได้เลย เป็นเรื่องที่แบงก์ต้องพัฒนาไปในอนาคต ไม่ต่างจากบริษัทเทลโก้ทั้งหลายที่มีอี-วอลเล็ต แบงก์ก็ต้องมีอี-วอลเล็ตเหมือนกัน เพื่อให้แบงก์ได้ใกล้ชิดกับลูกค้า ให้ลูกค้าคิดถึงเป็นเรื่องสำคัญ” นายอารักษ์ กล่าวนายอารักษ์ กล่าวว่า การเปิดกว้างการชำระเงินอิเล็กทรอนิกส์ที่ไม่จำเป็นต้องผูกบัญชีกับธนาคารไม่ส่งผลกระทบต่อธนาคาร เพราะถึงที่สุด ผู้ให้บริการอี-วอลเล็ต เมื่อให้บริการต่างๆ และมีเงินเข้ามาก็ต้องนำมาบริหารหรือเก็บในธนาคารอยู่ดี แต่เป็นการเก็บโดยอ้อม ฉะนั้น ถ้าดูในมิติของเงินฝากจึงไม่ต่างกัน ธนาคารไม่กระทบ แต่ถ้าดูในเชิงของความใกล้ชิดลูกค้า ต้องยอมรับว่าแบงก์มีผลกระทบบ้าง แบงก์จึงต้องเตรียมการให้บริการที่มีลักษณะที่คล้ายกัน